B4-1048, 1094, 1095 και 1096/97

Ψήφισμα σχετικά με τα συμπεράσματα των συνεδριάσεων του Ευρωπαϊκού Συμβουλίου στο Λουξεμβούργο στις 21 Νοεμβρίου και στις 12 και 13 Δεκεμβρίου 1997 και σχετικά με το εξάμηνο της λουξεμβουργιανής Προεδρίας

Το Ευρωπαϊκό Κοινοβούλιο,

- έχοντας υπόψη τα συμπεράσματα των Ευρωπαϊκών Συμβουλίων της Μαδρίτης, της Φλωρεντίας, του Δουβλίνου και του Άμστερνταμ,

- έχοντας υπόψη το ψήφισμά του της 19ης Νοεμβρίου 1997 σχετικά με τη Συνθήκη του Άμστερνταμ ((ΣΠ της ημερομηνίας αυτής, Μέρος II, σημείο 20)),

- έχοντας υπόψη τα ψήφισματά του της 4ης Δεκεμβρίου 1997 σχετικά με την ανακοίνωση της Επιτροπής «Ατζέντα 2000-Για μια ευρύτερη και ισχυρότερη Ένωση» ((ΣΠ της ημερομηνίας αυτής, Μέρος ΙΙ, σημείο 3α))) και για την ανακοίνωση της Επιτροπης σχετικά με το δημοσιονομικό πλαίσιο 2000-2006 για την Ένωση και το μελλοντικό σύστημα χρηματοδότησης ((ΣΠ της ημερομηνίας αυτής, Μέρος ΙΙ, σημείο 3β))),

- έχοντας υπόψη τα συμπεράσματα του Ευρωπαϊκού Συμβουλίου του Λουξεμβούργου,

- έχοντας υπόψη την έκθεση του Συμβουλίου και τη δήλωση της Επιτροπής σχετικά με το Ευρωπαϊκό Συμβούλιο της 21ης Νοεμβρίου και το Ευρωπαϊκό Συμβούλιο της 12ης και 13ης Δεκεμβρίου 1997 στο Λουξεμβούργο,

1. χαιρετίζει το γεγονός ότι το Ευρωπαϊκό Συμβούλιο του Λουξεμβούργου άνοιξε οριστικά το δρόμο για την υπέρβαση της διαίρεσης της Ευρώπης και ότι άνοιξαν οι πύλες αυτής της κοινότητας ειρήνης και ελευθερίας που λέγεται Ευρωπαϊκή Ένωση για τις χώρες της Κεντρικής και Ανατολικής Ευρώπης και για την Κύπρο[semigr ]

2. αναγνωρίζει την αποτελεσματικότητα που επέδειξε και τα αποτελέσματα που επέτυχε η Λουξεμβουργιανή Προεδρία στους τομείς της απασχόλησης, της διεύρυνσης, της οικονομικής και νομισματικής ένωσης καθώς και της δικαιοσύνης και των εσωτερικών[semigr ]

3. επιδοκιμάζει τον τρόπο με τον οποίο η Λουξεμβουργιανή Προεδρία συνεργάστηκε με το Κοινοβούλιο στους ανωτέρω τομείς αλλά και στη διαδικασία του προϋπολογισμού[semigr ]

Η αναθεώρηση της Συνθήκης της ΕΕ

4. λαμβάνει με ικανοποίηση γνώση του γεγονότος ότι το Ευρωπαϊκό Συμβούλιο καθιστά τη θεσμική μεταρρύθμιση «προαπαιτούμενο» κάθε διεύρυνσης, εκφράζει τη λύπη του για το γεγονός ότι το Ευρωπαϊκό Συμβούλιο δεν προσδιόρισε τη φύση και την εμβέλεια των μεταρρυθμίσεων που θα πραγματοποιηθούν για τη διασφάλιση της ορθής λειτουργίας μιας διευρυμένης Ένωσης, και το καλεί να συνεχίσει τις εργασίες του στο εν λόγω θέμα με βάση το ψήφισμά του σχετικά με τη Συνθήκη του Άμστερνταμ, ανοίγοντας στο πλαίσιο αυτό πολιτικό διάλογο με το Ευρωπαϊκό Κοινοβούλιο[semigr ]

Η διεύρυνση

5. εκφράζει την ικανοποίησή του για την απόφαση του Ευρωπαϊκού Συμβουλίου σχετικά με τη διαδικασία προσχώρησης και διαπραγμάτευσης, η οποία ξεκινά με τη συνάντηση, στις 30 Μαρτίου 1998, των Υπουργών Εξωτερικών των 15 κρατών μελών, των 10 υποψήφιων κρατών της Κεντρικής και Ανατολικής Ευρώπης και της Κύπρου[semigr ]

6. υπογραμμίζει επιπλέον, μαζί με το Ευρωπαϊκό Συμβούλιο, ότι οι αιτήσεις προσχώρησης όλων αυτών των κρατών θα κριθούν με βάση τα ίδια κριτήρια και ότι τα κράτη θα συμμετάσχουν στη διαδικασία προσχώρησης επί ίσοις όροις[semigr ]

7. εκφράζει την ικανοποίησή του για τη δημιουργία της «ενταξιακής σύμπραξης» για καθεμιά από τις υποψήφιες χώρες, ως μέσου για τη συγκέντρωση των προσπαθειών των εν λόγω χωρών όσον αφορά την υιοθέτηση και την υλοποίηση του κοινοτικού κεκτημένου και την πλήρωση των κριτηρίων της Κοπεγχάγης, αφενός, και όλης της διαθέσιμης οικονομικής ενίσχυσης από πηγές της ΕΕ, συμπεριλαμβανομένου του PHARE, αφετέρου[semigr ]

8. λυπάται διότι το Ευρωπαϊκό Συμβούλιο δεν κάνει καμία αναφορά στη διαβούλευση με το Κοινοβούλιο σχετικά με το κοινό πλαίσιο των «συμπράξεων» και στην συναπόφαση σχετικά με το περιεχόμενο των επιμέρους συμφωνιών εταιρικών σχέσεων[semigr ]

9. συμφωνεί με το Ευρωπαϊκό Συμβούλιο όσον αφορά τα κράτη που έχουν σημειώσει μεγαλύτερη πρόοδο στην πλήρωση των κριτηρίων της διαδικασίας προσχώρησης και διαπραγμάτευσης, και επαναλαμβάνει την έκκλησή του για την έναρξη εντατικών διαπραγματεύσεων με τις χώρες αυτές, με παράλληλη ενίσχυση της προπαρασκευαστικής διαδικασίας για τις υπόλοιπες χώρες[semigr ]

10. υπογραμμίζει στο Ευρωπαϊκό Συμβούλιο ότι η έναρξη της διαδικασίας προσχώρησης και διαπραγμάτευσης με όλες τις υποψήφιες χώρες, καθώς και η έναρξη εντατικών διμερών διαπραγματεύσεων με έξι από αυτές, δεν συνεπάγεται αναγκαστικά ότι οι διαπραγματεύσεις θα περατωθούν ταυτόχρονα για όλες τις υποψήφιες χώρες[semigr ]

11. ζητεί επίσης να επωφεληθεί η Σλοβακική Δημοκρατία από την ενισχυμένη προενταξιακή στρατηγική έτσι ώστε οι διαπραγματεύσεις να μπορέσουν να αρχίσουν αμέσως μόλις πληρούνται τα πολιτικά κριτήρια που όρισε το Ευρωπαϊκό Συμβούλιο της Κοπεγχάγης, καθώς και προκειμένου να συνεχίσει η χώρα να προσαρμόζει την οικονομία της στις συνθήκες της ενιαίας αγοράς[semigr ] ζητεί ειδικότερα να γίνουν διαπραγματεύσεις με την εν λόγω χώρα για την «ενταξιακή σύμπραξη» ούτως ώστε να προβλεφθούν μέτρα στον τομέα του εκδημοκρατισμού - συμπεριλαμβανομένων των δικαιωμάτων των μειονοτήτων - και να χρησιμοποιηθούν οι σχετικές με τον εκδημοκρατισμό πιστώσεις του προγράμματος PHARΕ για τη στήριξη μέτρων τα οποία θα καθοριστούν με κοινή συμφωνία σε αυτόν τον τομέα[semigr ]

12. συμμερίζεται την άποψη του Ευρωπαϊκού Συμβουλίου για την ιδιαίτερη σημασία της προσχώρησης της Κύπρου[semigr ] χαιρετίζει τη δέσμευση της Προεδρίας και της Επιτροπής, σε συνεργασία με την κυβέρνηση της Κύπρου, να διασφαλιστεί η συμμετοχή εκπροσώπων της τουρκοκυπριακής κοινότητας στην αντιπροσωπεία για τις ενταξιακές διαπραγματεύσεις[semigr ] καλεί την Τουρκία να απόσχει από οποιεσδήποτε μονομερείς ενέργειες που ενδέχεται να θέσουν σε κίνδυνο τη διαδικασία εξεύρεσης μιας τέτοιας λύσης[semigr ]

13. χαιρετίζει την απόφαση για τη δημιουργία της Ευρωπαϊκής Διάσκεψης, και καλεί τις υποψήφιες χώρες της Κεντρικής και Ανατολικής Ευρώπης, την Κύπρο και την Τουρκία να συναντηθούν με τα κράτη μέλη της ΕΕ[semigr ] ζητεί από το Ευρωπαϊκό Συμβούλιο να επανεξετάσει την άρνησή του να καλέσει τον Πρόεδρο του Κοινοβουλίου στην ετήσια συνεδρίαση σε επίπεδο αρχηγών κρατών και κυβερνήσεων, στην οποία συμμετέχει και ο Πρόεδρος της Επιτροπής[semigr ]

14. υπενθυμίζει την άποψή του ότι χρειάζεται μια ειδική σχέση με την Τουρκία σε υψηλό επίπεδο η οποία να υπερβαίνει την υφιστάμενη τελωνειακή ένωση[semigr ] χαιρετίζει την επιβεβαίωση του Ευρωπαϊκού Συμβουλίου σε ό,τι αφορά την επιλεξιμότητα της Τουρκίας για ένταξη στην ΕΕ, τη δέσμευσή του να κρίνει την Τουρκία με τα ίδια κριτήρια όπως και τις άλλες υποψήφιες χώρες και την εκ μέρους του αναγνώριση του γεγονότος ότι πρέπει να καθορισθεί μια στρατηγική που θα προετοιμάσει την Τουρκία για την προσχώρησή της[semigr ] καλεί την Τουρκία να επανεξετάσει την αρχική της αντίδραση στην πρόσκληση για συμμετοχή στην Ευρωπαϊκή Διάσκεψη[semigr ] προτρέπει την Τουρκία να εξετάσει και πάλι τις πραγματικές ευκαιρίες που προσφέρουν αυτές οι αποφάσεις για μια στενότερη σχέση[semigr ]

15. ζητεί από την Επιτροπή και το Συμβούλιο να επιβεβαιώσουν επακριβώς ότι η πολιτική για την ενίσχυση της ανάπτυξης που έχει τεθεί σε εφαρμογή από την Ευρωπαϊκή Ένωση, και συγκεκριμένα μέσω των συμβάσεων της Λομέ, αποτελεί τμήμα των μόνιμων κατευθυντήριων γραμμών της Ένωσης οι οποίες πρέπει να συνεχίσουν να εφαρμόζονται και να γίνουν αποδεκτές από τις υποψήφιες να ενταχθούν στην ΕΕ χώρες[semigr ]

Η εξέλιξη των πολιτικών της Ένωσης: Ατζέντα 2000

16. επισημαίνει την απάντηση του Ευρωπαϊκού Συμβουλίου στις προτάσεις της Ατζέντας 2000 σχετικά με την εξέλιξη των πολιτικών της Ένωσης και υπενθυμίζει τις απόψεις που διετύπωσε στα προαναφερθέντα ψηφίσματά του της 4ης Δεκεμβρίου 1997[semigr ] αναμένει με ενδιαφέρον τις προτάσεις που το Συμβούλιο κάλεσε την Επιτροπή να υποβάλει σχετικά με τις πολιτικές της Ένωσης και το οικονομικό της πλαίσιο[semigr ]

17. καλεί την Επιτροπή να παρουσιάσει όλες τις μεταρρυθμίσεις των διαφόρων Κοινών Οργανώσεων Αγοράς, όπως προβλέπεται στην Ατζέντα 2000, και να εξασφαλίσει μια συνεκτική προσέγγιση σε όλους τους τομείς συμπεριλαμβανομένων των μεσογειακών προϊόντων, καθώς επίσης να επεκτείνει τη μεταρρύθμιση της ΚΑΠ το 1992 και σε όλα τα μεσογειακά προϊόντα[semigr ] υπενθυμίζει ότι οι στόχοι της συνοχής, της ποιότητας και της ασφάλειας των γεωργικών προϊόντων καθώς και η καλύτερη ενσωμάτωση της περιβαλλοντικής συνιστώσας στις μεθόδους παραγωγής αποτελούν πάντοτε τις βάσεις της μελλοντικής γεωργικής πολιτικής[semigr ]

18. υπενθυμίζει ότι θα ήταν επιθυμητό να αναθεωρηθεί το σύστημα των ιδίων πόρων[semigr ]

19. επικροτεί την απόφαση να βασισθεί η χρηματοδοτική στήριξη προς τις χώρες που μετέχουν στη διαδικασία της διεύρυνσης στην αρχή της ίσης μεταχείρισης, αποδίδοντας ιδιαίτερη προσοχή στις χώρες με τις μεγαλύτερες ανάγκες[semigr ]

20. επιμένει στην ανάγκη να διασφαλίσουν το Συμβούλιο και η Επιτροπή, κατόπιν συμφωνίας με το Κοινοβούλιο, τη μεταρρύθμιση των διαρθρωτικών ταμείων μέσω της οποίας θα βελτιωθεί και θα διευρυνθεί η πολιτική οικονομικής και κοινωνικής συνοχής εντός της Ένωσης[semigr ] χαιρετίζει το γεγονός ότι αναγνωρίστηκε ο σημαντικός ρόλος των διαρθρωτικών ταμείων για την δημιουργία θέσεων απασχόλησης[semigr ] υπογραμμίζει τη σπουδαιότητα της περιφερειακής συνεργασίας και ζητεί να ενισχυθούν όλες οι πρωτοβουλίες σε αυτόν τον τομέα[semigr ]

21. διαπιστώνει ότι τα πορίσματα του Συμβουλίου συμπίπτουν με την άποψη του Κοινοβουλίου υπό την έννοια ότι το κόστος της διεύρυνσης πρέπει να διακρίνεται σαφώς στις προσεχείς δημοσιονομικές προοπτικές και καλεί την Επιτροπή να υποβάλει προτάσεις προς την κατεύθυνση αυτή[semigr ]

22. χαιρετίζει την απόφαση να ζητηθεί από την Επιτροπή να υποβάλει έκθεση σχετικά με την βόρεια διάσταση των πολιτικών της ΕΕ[semigr ]

Οικονομική και Νομισματική Ένωση

23. εκφράζει την ικανοποίησή του για τη βελτίωση του συντονισμού των οικονομικών πολιτικών (ο οποίος θα επεκταθεί και στα κράτη μέλη που δεν περιλαμβάνονται στη ζώνη του Ευρώ), με στόχο την ενίσχυση της νομισματικής ένωσης και τη διασφάλιση της ανάπτυξης και της απασχόλησης, όπως αναφέρεται στο ψήφισμα που περιλαμβάνει το Παράρτημα I των συμπερασμάτων του Ευρωπαϊκού Συμβουλίου[semigr ] επικροτεί επίσης την αποφασιστικότητα του Ευρωπαϊκού Συμβουλίου να μετατρέψει αυτές τις κατευθύνσεις σε πραγματικό όργανο μέσω του οποίου διασφαλίζεται η βιώσιμη σύγκλιση των οικονομικών πολιτικών των κρατών μελών και ζητεί να εφαρμοστούν τα σημεία που θίγει στο ψήφισμά του της 4ης Δεκεμβρίου 1997 σχετικά με το συντονισμό της οικονομικής πολιτικής κατά την τρίτη φάση της ΟΝΕ: κοινό έδαφος και κοινές κατευθύνσεις ((ΣΠ της ημερομηνίας αυτής, Μέρος ΙΙ, σημείο 4))[semigr ]

24. λυπάται διότι το Ευρωπαϊκό Συμβούλιο δεν έθιξε το θέμα της διαφάνειας κατά τη διαδικασία συντονισμού της οικονομικής πολιτικής[semigr ] εκφράζει ειδικότερα την ανησυχία του για τη διάταξη, σύμφωνα με την οποία οι συνεδριάσεις του Συμβουλίου Υπουργών Οικονομικών περιορίζονται «στον Υπουργό συν ένας υπάλληλος»[semigr ] τονίζει ότι πρέπει να ενισχυθεί ο ρόλος του Κοινοβουλίου στη διαδικασία που ορίζουν τα άρθρα 103 και 104 προκειμένου να αποκτήσει η διαδικασία συντονισμού ένα στοιχείο διαφάνειας[semigr ]

25. θεωρεί, εξάλλου, ότι το ουσιαστικής σημασίας πρόγραμμα για το ευρώ θα δημιουργήσει μια δική του δυναμική ολοκλήρωσης[semigr ]

26. εκφράζει την επιθυμία, όλα τα κράτη που πληρούν τα κριτήρια του Μάαστριχτ να ανήκουν στον πρώτο πυρήνα των κρατών που θα συμμετάσχουν στην ΟΝΕ[semigr ]

27. εκφράζει την ικανοποίησή του για την εντολή που δόθηκε στο Συμβούλιο και την Ευρωπαϊκή Κεντρική Τράπεζα, όσον αφορά την εξωτερική εκπροσώπηση της Ένωσης σε νομισματικά ζητήματα έναντι διεθνών οργανισμών καθώς και στο πλαίσιο των σχέσεων με τρίτες χώρες[semigr ]

28. επαναλαμβάνει την άποψή του ότι η οικονομική και δημοσιονομική επιτροπή πρέπει να αποτελείται από εκπροσώπους, οι αρμοδιότητες των οποίων καλύπτουν πλήρως το στοιχείο της οικονομικής πολιτικής στις εργασίες της επιτροπής[semigr ] τονίζει ότι τα μέλη της επιτροπής πρέπει να έχουν την υποχρέωση να εμφανίζονται τακτικά ενώπιον της αρμόδιας επιτροπής του Κοινοβουλίου[semigr ]

29. χαιρετίζει το γεγονός ότι, μολονότι οι υπουργοί των κρατών μελών που συμμετέχουν στη ζώνη Ευρώ μπορούν να συνέρχονται ανεπισήμως για να συζητήσουν θέματα που αφορούν τις κοινές ειδικές αρμοδιότητές τους, αναγνωρίστηκε ότι τα ζητήματα κοινού ενδιαφέροντος θα συζητούνται από τους υπουργούς όλων των κρατών μελών[semigr ] επιδοκιμάζει ειδικότερα την αναγνώριση του γεγονότος ότι το Συμβούλιο των Υπουργών Οικονομικών είναι το μόνο όργανο αρμόδιο από τη Συνθήκη να διατυπώνει και να υιοθετεί γενικές οικονομικές κατευθύνσεις[semigr ]

30. εκφράζει εντούτοις τη λύπη του διότι το Ευρωπαϊκό Συμβούλιο δεν κατόρθωσε να υποδείξει τον μελλοντικό διοικητή της Κεντρικής Τράπεζας, δεδομένου ότι κάθε καθυστέρηση στο θέμα αυτό δεν μπορεί παρά να μειώνει την αξιοπιστία της νομισματικής ένωσης[semigr ]

Οι κοινωνικές πτυχές και η απασχόληση

31. ευχαριστεί τη Λουξεμβουργιανή Προεδρία για το ζήλο της και την επιτυχία με συγκεκριμένα αποτελέσματα τα οποία απηχούν και τα αιτήματα του Ευρωπαϊκού Κοινοβουλίου[semigr ]

32. πιστεύει ότι οι εγκριθέντες μηχανισμοί κατά τη Διάσκεψη Κορυφής του Λουξεμβούργου για την Απασχόληση θα μπορούσαν να σημάνουν μια σημαντική αφετηρία για μια αποτελεσματικότερη καταπολέμηση της ανεργίας στην ΕΕ[semigr ] ζητεί να εφαρμοσθούν εκ παραλλήλου οι διαδικασίες που ορίζει η Συνθήκη του Άμστερνταμ για την χάραξη οικονομικών και άλλων κατευθύνσεων για την απασχόληση, προκειμένου να εξασφαλισθεί ο καλύτερος συντονισμός μεταξύ μακροοικονομικών και διαρθρωτικών μέτρων[semigr ] ζητεί από την Επιτροπή να διασφαλίσει ότι τα κράτη μέλη τηρούν ένα υψηλό επίπεδο ποιότητας κατά τη λήψη οποιουδήποτε μέτρου απαιτείται για την εφαρμογή των κατευθυντηρίων γραμμών[semigr ]

33. ζητεί να συγχρονισθούν οι διαδικασίες που ορίζει το άρθρο 103 της Συνθήκης και η διαδικασία που προβλέπεται στο μελλοντικό άρθρο 128 της Συνθήκης και να διεξαχθούν υπό την αιγίδα τόσο του Συμβουλίου των Υπουργών Οικονομικών όσο και του Συμβουλίου των Υπουργών Κοινωνικών Υποθέσεων[semigr ]

34. πιστεύει ότι οι κυβερνήσεις πρέπει να διαδραματίσουν κεντρικό ρόλο στη δημιουργία φορολογικού και νομοθετικού περιβάλλοντος εντός του οποίου θα προωθηθούν οι διαπραγματεύσεις μεταξύ κοινωνικών εταίρων για τη μείωση του χρόνου εργασίας[semigr ]

35. χαιρετίζει τις κατευθυντήριες γραμμές περί απασχόλησης οι οποίες θα παρακολουθούνται τακτικώς στο πλαίσιο κοινής διαδικασίας και θα ενσωματώνονται στα εθνικά προγράμματα δράσης για την απασχόληση με πολυετείς προοπτικές, ως ένα πρώτο βήμα προς μια συντονισμένη ευρωπαϊκή πολιτική για τη λύση του προβλήματος της ανεργίας[semigr ]

36. ζητεί από τα κράτη μέλη, σε συνεργασία με την Επιτροπή, να συντονίσουν καλύτερα τις στρατηγικές τους σε ό,τι αφορά την ανάπτυξη των ανθρωπίνων πόρων[semigr ] πιστεύει ότι, προκειμένου να εξασφαλιστεί η υψηλή ποιότητα του ευρωπαϊκού εργατικού δυναμικού, πρέπει να αυξηθούν αισθητά οι εθνικοί προϋπολογισμοί που διατίθενται για τον σκοπό αυτό[semigr ]

37. επικροτεί τα αποτελέσματα του εκτάκτου Ευρωπαϊκού Συμβουλίου του Λουξεμβούργου για την απασχόληση σχετικά με την ανάγκη να προωθηθούν οι επιχειρηματικές δραστηριότητες, να βελτιωθεί η απασχολησιμότητα και η προσαρμοστικότητα, καθώς επίσης να εφαρμοστεί η αρχή των ίσων ευκαιριών[semigr ]

38. ζητεί από το Συμβούλιο και την Επιτροπή να μεριμνήσουν ώστε οι χρηματοδοτικές διευκολύνσεις των ΜΜΕ να επηρεάσουν σε διαρκέστερη βάση την δημιουργία απασχόλησης, προβλέποντας ειδικότερα προγράμματα ανάπτυξης και επιμόρφωσης τόσο υπέρ των διευθυντικών στελεχών όσο και υπέρ των εργαζομένων[semigr ]

39. ζητεί από την Επιτροπή να συστήσει, το συντομότερο δυνατόν, ομάδα εμπειρογνωμόνων υψηλού επιπέδου η οποία θα επιφορτιστεί με την επίλυση του προβλήματος των μεταβολών που επέρχονται στον κλάδο της βιομηχανίας και των επιπτώσεών τους στην απασχόληση, εξασφαλίζοντας την ισόρροπη σύνθεση της ομάδας[semigr ]

40. υπενθυμίζει στο Συμβούλιο και την Επιτροπή το στρατηγικό ενδιαφέρον των εδαφικών πιλοτικών έργων, και στον τριτογενή τομέα, προάγοντας καινοτόμους τρόπους δημιουργίας απασχόλησης και τη διάδοση των καλύτερων πρακτικών[semigr ]

Η εσωτερική αγορά

41. εκφράζει την ικανοποίησή του για το κοινό πρόγραμμα εργασίας της λουξεμβουργιανής, της βρετανικής και της αυστριακής Προεδρίας, το οποίο εγγυάται τη συνέχεια των προσπαθειών για την επίτευξη του δεδηλωμένου στόχου της ολοκλήρωσης της εσωτερικής αγοράς[semigr ]

42. εκφράζει την ικανοποίησή του για τον πίνακα επιδόσεων («scoreboard») που παρουσίασε η Επιτροπή, ως μέσο για να τεθούν τα κράτη μέλη προ των ευθυνών τους όσον αφορά τη μετατροπή και την εφαρμογή μέσα στις προβλεπόμενες προθεσμίες των ήδη εγκεκριμμένων κοινοτικών οδηγιών[semigr ] επικροτεί ειδικότερα την ολοκλήρωση της διαδικασίας έγκρισης της οδηγίας που αποσκοπεί στο να διευκολύνει τη μόνιμη άσκηση του δικηγορικού επαγγέλματος σε ένα άλλο κράτος μέλος από εκείνο στο οποίο αποκτήθηκαν οι τίτλοι σπουδών[semigr ]

Φορολογικά ζητήματα

43. εκφράζει την ικανοποίησή του για τη βούληση να μειωθεί ο επιζήμιος φορολογικός ανταγωνισμός μεταξύ κρατών μελών, με τον περιορισμό των υφισταμένων στρεβλώσεων και θεωρεί ότι ο κώδικας συμπεριφοράς αποτελεί ένα κατάλληλο πρώτο βήμα για την αποφυγή του επιζήμιου φορολογικού ανταγωνισμού[semigr ]

44. εκφράζει την ικανοποίησή του για τις προσπάθειες που κατέβαλε η Λουξεμβουργιανή Προεδρία προκειμένου να επαναληφθούν οι διαπραγματεύσεις σχετικά με την εναρμόνιση της νομοθεσίας για τη φορολογία των καταθέσεων, ζητεί δε από το Συμβούλιο να αποφασίσει, το συντομότερο δυνατό, ένα σαφές και σύντομο χρονοδιάγραμμα για τη λήψη αποφάσεων επί όλων των εκκρεμούντων φορολογικών ζητημάτων[semigr ]

Η δικαιοσύνη και οι εσωτερικές υποθέσεις

45. εκτιμά την πρακτική της λουξεμβουργιανής Προεδρίας να θέσει ήδη σε εφαρμογή την διαδικασία διαβούλευσης που προβλέπει η Συνθήκη του Άμστερνταμ και η οποία βελτιώνει την ευρωπαϊκή συνεργασία στους τομείς της δικαιοσύνης και των εσωτερικών υποθέσεων, καλεί δε το ΗΒ και τις επακόλουθες Προεδρίες να συνεχίσουν την ίδια πρακτική μέχρις ότου τεθεί σε εφαρμογή η Συνθήκη του Άμστερνταμ[semigr ]

46. εκφράζει την ικανοποίησή του για την πρόοδο που σημειώθηκε κατά το τελευταίο εξάμηνο[semigr ] συμμερίζεται τη λύπη του Ευρωπαϊκού Συμβουλίου για το γεγονός ότι δεν έχει ακόμα ολοκληρωθεί ένα σημαντικό βήμα στην καταπολέμηση του οργανωμένου εγκλήματος: η επικύρωση της Σύμβασης για τη Europol[semigr ] λυπάται διότι, μέχρι σήμερα, καμία από τις συμβάσεις του τρίτου πυλώνα δεν έχει επικυρωθεί από όλα τα κράτη μέλη[semigr ] εκφράζει επίσης τη λύπη του για τη συνεχιζόμενη αδράνεια στους κόλπους του Συμβουλίου όσον αφορά την ελεύθερη κυκλοφορία προσώπων[semigr ]

Η ειρηνευτική διαδικασία στη Μέση Ανατολή

47. χαιρετίζει τα πορίσματα του Συμβουλίου σε ό,τι αφορά την ειρηνευτική διαδικασία στη Μέση Ανατολή και συμμερίζεται τη βαθύτατη ανησυχία του Ευρωπαϊκού Συμβουλίου για την απουσία προόδου στο θέμα της εφαρμογής των προσωρινών συμφωνιών και του πρωτοκόλλου της Χεβρώνας και για το συνεχιζόμενο αδιέξοδο με τη Συρία και το Λίβανο[semigr ]

48. θεωρεί ότι θα πρέπει να καταβληθούν πρόσθετες προσπάθειες από όλες τις ενδιαφερόμενες πλευρές έτσι ώστε να επαναληφθεί η ειρηνευτική διαδικασία με σκοπό τη διευκόλυνση των διαπραγματεύσεων σε ζητήματα που προβλέπονται στην οριστική φάση των συμφωνιών του Όσλο[semigr ]

49. υπογραμμίζει τη σημασία της επανάληψης ενός πραγματικού διαλόγου μεταξύ όλων των χωρών της περιοχής[semigr ]

50. χαιρετίζει τη σπουδαιότητα των προγραμμάτων «λαός προς λαό» ως ένα ουσιαστικό μέσο ενίσχυσης του διαλόγου και αποκατάστασης της αμοιβαίας εμπιστοσύνης μεταξύ των ενδιαφερομένων πλευρών στο επίπεδο της κοινωνίας των πολιτών[semigr ]

51. αναθέτει στον Πρόεδρό του να διαβιβάσει το παρόν ψήφισμα στο Ευρωπαϊκό Συμβούλιο, το Συμβούλιο, την Επιτροπή καθώς και τις κυβερνήσεις και τα κοινοβούλια των κρατών μελών.